SET พรุ่งนี้ซึมต่อระหว่างรอปัจจัยใหม่
บล.กสิกรไทย มองแนวโน้มการลงทุนในวันพรุ่งนี้ (26 พ.ย.) เชื่อว่าตลาดน่าจะยังซึมอยู่ โดยมีแนวรับ 1,377 จุด ส่วนแนวต้าน 1,390 จุด
25 พ.ย. 2558

นายประกิต สิริวัฒนเกตุ ผู้อำนวยการฝ่ายวิจัย บล.กสิกรไทย เปิดเผยถึงตลาดหุ้นไทยวันนี้ (25 พ.ย.) ถือว่าปรับตัวลงไม่มาก แต่วอลุ่มเทรดน้อยคงเป็นลักษณะของการรอปัจจัยใหม่เข้ามา ทั้งนี้ตลาดฯได้เจอแรงขายทำกำไรจากหุ้นที่ขึ้นไปค่อนข้างมากในช่วงก่อนหน้านี้ ไม่ว่าจะเป็นหุ้นในกลุ่มท่องเที่ยว และการบิน ส่วนกลุ่มอื่นอยู่ในลักษณะทรงตัว
ด้านตลาดหุ้นอื่นในภูมิภาคเอเชียวันนี้ทรงตัว ขณะที่ตลาดในยุโรปเปิดเทรดในช่วงบ่ายนี้จะอยู่ในแดนบวกเล็กน้อย เนื่องจากความตึงเครียดระหว่างรัสเซีย-ตุรกีคงจะมีไม่มาก อย่างไรก็ตาม แนะนำให้รอดูการประชุมกลุ่มประเทศผู้ส่งออกน้ำมัน (OPEC) ที่จะมีขึ้นในสัปดาห์หน้าด้วย
แนวโน้มการลงทุนในวันพรุ่งนี้ (26 พ.ย.) เชื่อว่าตลาดน่าจะยังซึมอยู่ โดยมีแนวรับ 1,377 จุด ส่วนแนวต้าน 1,390 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
JAS ปิดที่ 5.10 บาท ไม่เปลี่ยนแปลง
TRUE ปิดที่ 8.50 บาท ลดลง 0.20 บาท
ADVANC ปิดที่ 205.00 บาท ลดลง 3.00 บาท
AOT ปิดที่ 313.00 บาท ลดลง 6.00 บาท
PTT ปิดที่ 270.00 บาท เพิ่มขึ้น 1.00 บาท
 
ที่มา: สำนักข่าวอินโฟเควสท์